लखनऊ शहर या प्रदेश की बात करें तो इरेडियम और रुथेनियम जैसे पाउडर की मिलावट को पकड़ने के लिए प्रदेश में कोई व्यवस्था नहीं है। चौक बाजार के एक ज्वेलर ने बताया कि इस पाउडर को सोना गलाने के बावजूद नहीं पकड़ा जा सकता। जिस सोने के टुकड़े से जांच के लिए सैंपल लिया जा रहा है, जरूरी नहीं है कि यह पाउडर उस तरफ ही हो। ऐसे में जो जांच रिपोर्ट आएगी भी वह गलत होने की संभावना ज्यादा होगी। मिलावटी सोने की सही जांच कराने के लिए पूरा देश गुजरात और बंगलुरु में लगी एक्वा रिफाइनरी के सहारे है। यहां पूरे देश से आए सैंपलों की जांच कराने के लिए महीनों इंतजार करना पड़ता है।